정조 17년 · 목
西部閑良金鼎華上言以爲渠之曾祖時龜卽金貴人父而渠以孑孑獨孫奉主奉祀矣本宮革罷之後依賴無處連當歉歲乞食道路故十有餘年全廢祭祀人子至情當復如何哉渠若得斗料之役則是渠生成之大德付役斗料俾爲生活奉祀之澤事乞蒙天恩敎以令內需司給米錢南部閑良咸昌孫上言以爲渠之高祖別提泰碩曾祖別提世輝粵在二去己巳乙亥及癸丑年御眞繪畵時荐蒙甄拔之典戊辰年御眞摸寫時渠祖道弘與張敬周秦應會金喜誠等俱蒙邊將特除之恩而建至辛卯年特敎別判下內先朝御眞同參畵員張敬周咸道弘金喜誠等更爲邊將調用事命下張敬周卽除牛峴僉使金喜誠除椒島僉使後又除泗川縣監而渠祖道弘獨漏於錄用之中癸巳年因特敎張敬周子純則圖畵署實官永付司果之祿秦應會子渭發則特差軍職金喜誠子厚臣則亦爲東班正職而渠父厚喆獨亦落漏生活無路未免丐乞故渠兄興孫自癸卯年哀籲駕前至于屢次特爲收用事每每判下而本曹尙不收用渠父年滿六旬窮困衰耗乞使渠父厚喆獲沾寸祿事得蒙天恩敎以誠如所訴極爲稽忽卽爲付祿鎭安幼學張雲起上言以爲其父同知汝軍以百歲之老職嘉善尙未蒙追榮之典單付同知不爲追榮新頒定式而此乃禁戢賤微之輩也渠則雖在遐鄕旣有班名則與常漢一體防塞山豈不冤且悶哉令該曹依例許施追榮之典事乞蒙天恩云矣敎以詳考帳籍及政案果是百歲且經實職卽爲依願施行泰仁幼學金致鳳上言以爲渠祖正憲再旭今年洽滿百歲而丙午陞資憲庚戌除同樞壬子特蒙追榮之恩矣伏聞今正月初有京外年滿百歲者加階賜宴之命渠祖以簪纓之裔屢蒙恩典而居在僻遠未及聞知縣官抄報偶然見漏至於秋後始乃追聞而追報則自營門雖令設宴而賜樂後時之故未及登聞則加資之典未免獨漏覃恩之錄亦未廁名特令設曹許畀一職事乞蒙天恩敎以詳考京籍卽爲依他例爲之仍令草記○吏曹啓言尙州童蒙李宜大上言以爲癸卯年間因其亡姊孝烈狀有其父故士人李齊華子若孫中初仕調用之命矣蓋其亡姊未嫁而以孝致命之時渠父齊華生存則道臣修啓中以故士人李齊華云者未知緣何故而以生爲死乎聖敎中若曰思典無處可施齊華子若孫中問于道伯指名狀間而當初啓本爽實不但渠之冤枉其姊冥冥中爲父之心當如何哉玆敢以生死卞別乞蒙天恩云矣齊華之以生爲死宜有子孫稱冤之端而調用之命旣及於其子孫則齊華之生存與否別無臣曹稟處之端請置之敎以其時道臣査出指名現告推考士人李齊華收用以示信令之意又啓言平壤幼學李震秀南原幼學徐宗德順天幼學金萬載任實幼學文思亨金城幼學李寅恒等上言以爲震秀父同知起芳年八十六宗德父同知重泰年八十五萬載父同知永起年九十七寅恒父同知廷爀年八十竝乞蒙贈職之典矣單付同知勿許追贈曾有定式請置之敎以單付同知皆已追榮近因大臣筵奏定式有此界限名雖單付人是班族則欲蒙一視之典事理固然分付各該道臣抄出班族狀聞後依實同知例一體追榮而此人等則先爲許施今政下批又啓言楊州都監哨官洪普泳上言以爲其父副司果允健今年七十九歲昨年光陵動駕時有前銜年七十以上加資之命本官以爲不可但以單司果之銜參之於實職不爲擧論於抄啓中此與鄕軍門無祿之虛司果不可比而同之乞蒙加資之典云矣洪允健之軍門虛司果不可以朝官言之請置之敎以將果出六直付訓主此非實職而何況訓局哨官異於各營曾有東班職遷轉之例者乎該牧之置之勿施未諳格例之致而卿曹回啓亦豈可循用乎洪允健一體加資今日政下批又啓言木川幼學曺光裕古阜幼學權齊賢等上言以爲光裕外祖金慶麟年一百齊賢父萬普年一百竝乞蒙追榮之典云諸人年旣百歲則今年歲首抄啓時當爲修啓而道臣之不爲抄啓必有委折請詳考京帳籍後更爲稟處敎以老人之事有不可知今日內取考京籍仍於今日政下批又啓言松禾幼學韓宗益東部幼學李鴻鼎等上言以爲宗益父僉知潝年八十五鴻鼎祖恒濟年七十三竝乞蒙加資之典云矣潝庚戌年以八十旣蒙加資恒濟年纔七十餘格外呼籲極涉猥越請置之從之又啓言驪州幼學韓孝晩鐵原幼學李重煒北部幼學李命濟等上言以爲孝晩父衡佐年八十二重煒父將仕郞緝年八十一命濟父將仕郞蓍周年八十二竝乞蒙加資之典云矣士庶年八十者除一階事載在法典而衡佐等昨年俱因其子上言旣蒙除一階今又疊請亦甚猥越請置之從之又啓言南部司正趙膺杓上言以爲渠父前觀象監敎授憲澤庚戌年以陪胎官兼傳香奏時之任伏承相當職除授之傳敎伊時董事之人無論上下擧霑賞典渠父則今至四年尙未蒙雨露之澤豈無向隅之歎乎令該曹依承傳處分事乞蒙天恩云矣憲澤之旣有承傳而尙未收用雖或爲稱冤之端以此上言極甚猥越請置之從之○禮曹啓言全州幼學李達培上言以爲本州鉢峯卽我穆祖大王誕降之基立石對標以闡徽蹟事有此呼籲云矣今此上言以鉢峯爲誕聖之地而旣無考據其下雖以豊沛記及李慶全文字有所爲說而其爲聖祖誕降之基則亦無可以分明仰認者又況莫重之事不可以遐外一儒生言遽爾輕議請令道臣躬審形止博考文蹟仍又採取輿議論理狀聞後稟處敎以令道臣親審基址廣考文蹟狀聞事分付又啓言南原幼學李可春上言以爲傍祖詩山正正淑乞蒙贈諡之典云矣正淑以己卯名賢羅於士禍旣被聖祖贈官之典又有先朝賜諡之命而尙未議諡則節惠之典恐當一依崇善正灇例許施而事係恩典請上栽敎以節惠之典不施於詩山君而何爲哉況崇善正諸宗臣俱已爲之亦不可一爲一否依回啓施行宣諡時遣禮官致祭又啓言尙州幼學安光履等上言以爲後故義士金鎰父女及故學生金仁俊忠孝乞蒙旌贈之典云矣金鎰殉義之卓蹟向因道臣狀聞特下聖敎配食於忠臣義士之壇則雖非旌贈在朝家顯忠弊節之方恐無所欠今姑置之而金鎰之女以年少婦女求尋父尸於搶攘之中竪以白碑以待來後者誠孝卓然眞可謂是父是女施以棹楔之典恐合事宜而事係恩典請上裁至於金仁俊孝行果如上言內辭緣則該道臣自當採取登聞請依新頒定式今姑置之而若其實蹟可合登聞則自臣曹關飭該道使之待歲首擧行從之敎以故義士金鎰女卓越之蹟觀於竪置白碑以待後來公議之一事尤可驗節行之外識慮之超等由前由後合有旌贈之擧而向見道狀欲施未施者出於愼惜之意多士之呼籲如此大同之輿論可知特施表閭之典以樹風聲又啓言京居進士洪起倫上言以爲其先祖唐陽尉明淑公主墳山旣在敬陵火巢內片土尺莎不敢壇自修改乞依溫陵火巢內成氏趙氏墳墓修築之例修護頹塋事有此呼籲云矣陵寢事體至重雖是貴主境塋旣在火巢之內則私家子孫之自爲修護事極未安至若溫陵火巢內私家墳墓之修築乃是特恩則亦不宜援例請置之從之又啓言忠州幼學鄭運會上言以爲其九代祖寧陽尉敬惠公主合窆斷然無疑所立失傳碑乞命還收俾無濫受恩典云矣公主都尉之合窆與不各窆故縣監鄭運熙故縣監鄭厚祚所奏之辭各自不同同是子孫而議論不能歸一則自臣曹有難臆斷至於所立之碑旣由朝令則亦不可因其上言而許施請置之從之又啓言醴泉幼學李弘祖上言以爲其先祖熙寧君袉祠版追造事乞令該曹稟處云矣親王子祠版之永世不遷雖是常典至於追造一款事係變禮愍貞嬪致祭時雖有追造祠版之事而亦因特敎有不敢以此授例請置之從之又啓言慶尙道進士郭璿等上言以爲忠壯公諸沫立祠於其鄕故縣令趙凝道故郡守李達一體配食事乞令該曹稟處云矣忠壯公諸沫叔侄之忠義旣蒙聖朝貤贈節惠之典崇報靡憾風聲永樹則今此固城士子之外托諸沫之建祠欲爲趙凝道李達配食之計者非但犯禁亦涉猥屑請置之從之又啓言全羅道進士金聖求等上言以爲爲義兵將梁大樸追配於其先祖龍城君梁朱雲之舊祠仍賜恩額事有此呼籲云矣梁大樸首倡義兵忠節炳烺照人耳目儒先名賢一辭褒揚自朝家加贈亞卿仍降絲綸立石旌閭以表顯忠之政則在今恐無加施之典賜額之請又涉猥越請置之從之又啓言固城幼學諸國樞等上言以爲其旁祖贈判書諸沫贈參判諸弘祿定給奉祀孫事乞令該曹稟處云矣諸沫諸弘祿精忠偉蹟已蒙聖朝褒嘉之盛典贈以峻秋錫之美諡而只緣其俱無血孫久絕香火宣誥賜諡之際祗奉無人則今此陳請不是異事請依所請立案成給從之又啓言章陵令宋繼相上言以爲甚七寸侄煥質無子其四寸弟煥章之第二子舞甲欲爲立後富平幼學崔昌成上言以爲其同姓六寸兄昌道無子其同姓六寸弟雲道第一子鎭恒欲爲繼後南原幼學蘇得山上言以爲其同姓十三寸侄遇春無子其同生弟慶春之第二子邦獻欲爲立後洪川幼學許燦上言以爲其同姓七寸侄垍無子其同姓八寸兄垕第二子錫童欲爲立後海南幼學金奇三上言以爲渠老而無子故同姓六寸兄義三第三子時郁欲爲立後而煥質昌道遇春夫妻俱沒受者無人垕義三夫妻俱沒與者無人不得循例呈狀禮斜竝乞令該曹稟處云情雖可矜一邊父母俱無事當勿施而此後此等人特許立後事旣有受敎舞甲鎭恒邦獻錫童時郁請竝立後從之又啓言丹陽故學生李恒中妻宋氏上言以爲其子義憲無子而身死以其八寸兄義述第三子恕淵欲爲立後而義述不肯許與終始延拖以恕淵爲亡子之後嗣事乞蒙天恩云矣凡繼後之法彼此俱從情願而生家不許則其在法例有難勒定而義憲功緦之親獨義述有子三人則坐視屢代宗人之絕嗣終不許與者揆以事理極涉不當西部幼學慶華國上言以爲渠以屢代奉祀之人老而無子祖先祠宇無處可托其同姓八寸兄觀國有子七人以第六子再曾欲爲立後屢次懇乞終無許與之意乞以再曾立爲渠後嗣云矣觀國親旣八寸子又七人而況其本生高祖將至絕嗣則不肯許與者揆以人情事理極爲不當懷德幼學姜舜衡上言以爲渠以無子欲以同姓八寸弟晉爀第三子宗郁爲養子而晉爀稱以宗郁之出身不肯許與乞令該曹稟處云矣若如渠言兩家父母與受明的則恐不必以武科出身之故有所拘礙南部幼學尹昕上言以爲其兄晎卽故判書容嫡孫而無子早死其十二寸兄勖第三子行徹欲爲繼後而勖托以疏族終不許與乞以勖之子行徹定爲其亡兄之後嗣云矣存亡繼絕旣是敦宗之誼正卿絕祀恐有軫念之道開城府幼學李存誠上言以爲其子宗馦無子身死故門中相議欲以從侄宗根第二子二乭定爲養孫而宗根牢拒不許乞以宗根之子定爲養孫云矣宗根以其至親有子三人而不有門中之公議坐視其絕嗣不肯許與者揆以人情事理極爲不當竝似當許施而係是人倫重事臣曹不敢擅便請上裁竝從之○兵曹啓言東部良人金處九上言以爲渠父折衝益鍊癸丑年入屬訓局馬兵癸亥陞別武士戊子以久勤除拜三千權管遞歸還差至今隨行前後從軍六十一年時年七十六歲矣從軍回甲各軍門所無而前朝官五十年從軍年七十者皆蒙加資之典乞蒙天恩云矣取考事目則從軍四十五年年滿八十者加資而今此金益鍊雖曰六十一年年未滿定式請上言內辭緣置之敎以從軍回甲且經權管年之未滿八十何足較計特爲依願施行又啓言忠州幼學李春英上言以爲渠以璿派後裔每式年修譜籍於宗簿寺而落下鄕曲以農業資生軍保之侵責固不異事而朝家申飭不啻截嚴則七八年內諸族勒定軍保渠祖生時呼訴營邑而終爲見却渠父繼亡父未就之痛于今幾年因而成疾方在垂盡之境令本寺詳考後嚴飭行關諸族軍役之名亟命頉下事乞蒙天恩云矣璿派之勿侵軍役受敎截嚴則該邑宜無勒定之理而今此李春英呼籲旣如此不可無査實之擧令本道詳考帳籍分揀頉給此等猥越之事肆然天聽駭痛極矣令道臣考律嚴勘何如敎以上言與回啓勿施付之道伯相考決給又啓言南平幼學羅碩弼上言以爲渠祖嘉善應宗今年九十一歲而以簪纓後裔流落遐鄕未蒙同樞之典特命該曹付之樞銜貤贈三代追榮事乞蒙天恩云矣庚戌年老職加資之人僉知同知一倂單付則今此羅碩弼之祖應宗旣是庚戌年通政而未付僉知必有委折而然伊時曠絕之典已爲見漏則到今同樞之銜非所可論請上言內辭緣置之羅碩弼猥屑之罪令道臣考律嚴處敎以令吏曹考其班閥如果當爲不待該道狀聞依俄下傳敎爲之事分付又啓言平山幼學金仁龜上言以爲渠父當興以九十一歲至蒙嘉善加資之典而愚氓之所顒望者非但一身榮貴得蒙實職之恩澤以榮祖先事乞蒙天恩云矣庚戌年士庶年八十以上一倂加資僉知同知單付八路老職之人無不蒙恩今此金仁龜父富興年旣九十一則宜無見漏而伊時不得蒙恩其爲卑微可以推知此等干恩之訴猥越莫甚請上言內辭緣置之其罪狀令道臣考律勘處敎以依南平羅碩弼上言判付施行吏曹竝以知悉又啓言義州閑良趙明星上言以爲渠等百餘戶居生於鴨綠江下流泊船島而庚戌年六月十七日大雨暴注江水大漲重以海溢百餘戶將至渰溺之境矣近地居朴英根等四人拖作舫筏挺身奔入於風濤之中出身朴英根拯四十六口折衝金尙翕拯四十五口閑良金衡逸拯四十四口折衝金仁達拯四十八口各出米穀以爲水退間延命之資故齊訴巡營則以啓聞請褒之意題給於訴牒而只緣啓聞體重尙今掩置依他例乞蒙天恩云矣此等事不無虛實相蒙之弊請令道臣詳査狀聞後稟處從之又啓言通津金浦富平等邑孔世友孔福暹孔聖雲等上言以爲渠等以文宣王後裔流落鄕曲混入軍籍乞蒙天恩云矣孔聖後裔雖至微至賤之類初無充堪於軍役之事而今此世友所籲實未知緣何混充使其各該邑詳査頉給而此乃往訴於營邑則自當卽施之事而雖曰愚氓猥越莫甚請令道臣考律重勘敎以上言與回啓勿施付之道伯相考決給事分付又啓言忠州前五衛將鄭光賓上言以爲曾經西水羅萬戶周行地勢則爲最初門戶於北邊作爲獨鎭履歷僉使阿吾地造山兩鎭合設於西水羅實爲萬全之計云而限內不爲現身請依定式勿施又啓言開城府前主簿王熙國等上言以爲其父嘉善仁興曾經麗朝陵參奉居年以朝官年八十已蒙加資而尙未付職顯親榮先之區區至願不能無望於仁天一視之澤乞蒙天恩云今此王熙國旣經義盈主簿則與遐土愚氓有異莫念嚴畏之分敢作猥屑之擧者雖極駭痛渠父以麗陵參奉旣蒙年八十加資之典則朝官老職之許付實銜已多近例而係是干恩請上裁從之○刑曹啓言中部申召史上言以爲其夫前縣監李尙蕃本以三水之人來寓京裏矣其子仁臣以大靜縣監身死而及其返葬之時其夫臨行言于稚子曰陰竹田畓賣作聊生云而作者舍音輩盡食所出成出立旨惟意斥賣故稚兒得病粥物難繼俯憐情勢事乞蒙天恩云矣設如渠言眞有當推之物則呼訴營邑無所不可而乃敢以至微至細之事猥煩天聽民習痛駭請上言勿施自臣曹考律嚴勘敎以猥越雖甚絕塞女人何足責以法理乎眞所謂無告之民也分付畿伯看作有勢之京族着意推給俾朝家爲渠家收錄之擧有終始之實惠又啓言平昌私奴龍得上言以爲渠之上典智淵以馬疋捉把事見辱於該邑吏李震郁處告本官捉囚震郁決笞放送則震郁自其日如常供役矣伊後患癘七日身死而其妻謂之被打於智淵誣引告官至於檢驗而兩檢官跋辭俱以至冤報營則此爲金石之案伏乞更爲嚴査生出獄門云渠之稱冤不是異事而外邑獄情不可以一邊之言有所準信請卽令道臣親執詳覈論理啓聞後稟處從之又啓言鳳山幼學具命老限內不爲現身所當依定式勿施而觀此上言則渠之田土混入於逆家之物而前戶曹書吏李道英稱以買得下來收稅請令攸司嚴査出給云矣籍產法意本自嚴重該道成册必有所據則他人田土決無混入之理且渠以凶逆族屬不思縮伏之道敢以此等猥屑之事肆然呼籲者跡涉縱恣請具命老令本道照法嚴勘而至於本事旣是孥籍之物則事當屬之公家而所謂李道英之把作已物年年收稅果何委折亦甚訝惑請自臣曹査實處之從之○漢城府啓言西部前僉使劉珣上言以爲渠之墳山在於楊州而二百餘年八代繼葬之地也今八月遭父喪將爲入葬於曾祖墳階砌下京居前縣監趙器鎭使不得入葬蓋渠之墳山東距二百步地有趙器鎭新買妻葬而其山卽合局單龍虎也趙山白虎外有田畓有砂角有樹木則來龍絕異坐立不見且趙家妻山則二十餘年單葬之處也主客判異步數隔絕憑籍士夫形勢橫奪殘民累代相傳之地不得葬其父於先祖墳下世豈有如許不法之事乎乞令攸司嚴査山地之新舊步數之遠近俾伸至情云矣八代世葬之山步數隔遠之地欲禁其繼葬有違於法例而一邊之言有難取信詳査公決之意請分付道臣西部喪人洪仁榮上言以爲渠之高祖故承旨重禹曾祖故僉正尙輔墳山在於忠州今至六十餘年矣去己酉八月墓下居李儒星乘夜偸葬於高祖曾祖墳穴前襯身白虎對沖之地故卽爲起訟則前牧使李元采捉來儒星定日督掘而儒星肆惡官庭敺打渠奴毀破墓舍若干丘木日日斫伐牧使廉聞方始囚治之除仍卽遞歸新官鄭東閔累次推捉而或隱避不現或拒逆不來辛亥春李儒星架虛捏無越訴於道臣巡到之時則其時道臣知儒星絕悖之狀令本官嚴治督掘而儒星一向拒逆本官之威令旣不得施行道臣之嚴關亦無所變動噫彼儒星可謂無奈何之頑民乞降明命李儒星偸葬之墳卽令掘移事特蒙天恩云矣偸葬於他人世葬之地拒逆於前後官令之下究厥所爲節節痛駭請分付道臣詳査嚴處溫陽幼學趙顯大上言以爲渠之祖父故參判泰彥墳山在於龍仁四十年守護矣壬子夏本洞居金永聲偸葬於單白虎至近之地故渠卽來訟自官摘奸尺量則果是單白虎百十五步本官決訟內雖士庶四山局內不許他人入葬載在法典況宰臣墓山單白虎至近壓見之地安敢偸葬乎斯速掘移之意捧侤音則金永聲限以閏四月掘移云而至五月終不掘去故連呈本官及營門嚴題督掘又爲延拖至於六月之望留連呈訟之際聞老母病報卽爲馳還竟作戴星之行纔過母葬更訴營邑則金永聲知幾逃躱末乃現捉于今二年尙未得掘移乞令該道刻期掘去云矣本官旣已嚴題捧供而不有官令二年延拖誠極駭然請分付道臣更爲詳査卽令掘移恩津幼學金箕豊上言以爲渠之累世祖墳在於尼城縣今年六月本縣下吏姜好運敢生逼葬之計故訟于本縣則縣監照法公決置好運於落科終乃許以暫借又以八月掘移之意捧給手記曰或有遷延官當掘去云雖甚痛迫勢無奈何只待八月之限不但官掘之無意反遭下吏之詬辱乞令道臣卽爲掘去云矣本官之始以掘移捧供末乃過限延拖未知有何曲折而然請令道臣移定査官更査卽掘潭陽幼學李廷全上言以爲渠之九代祖順城君八代祖伊城守卽讓寧大君之子與孫也兩代墳山在於果川而禁養者三百餘年矣昨秋龍山居李哥偸葬於局內至近之地故聞甚驚駭千里上來審其形止詢其顚末則所謂李哥蔑視渠之隔居遠外以厚價潛購墓下之人暗地偸葬於單白虎坐立俱見處渠之先祖兩代俱以宗親位躋極品墓表自異圖局有定則幺麼一中路安敢肆然偸葬於局內咫尺之地乎李哥偸葬之墳當刻內掘去事乞蒙天恩云矣崇品宗親之山要害不遠之地肆然偸葬誠爲痛駭而兩造俱備然後可覈虛實請以詳査嚴處之意分付該道臣竝從之○司譯院前銜李時升等上言以爲朝家之設置譯院職掌事大交隣而使行之逐年公用不可以官貨支繼則取辦於帽稅官生之數多員額不可以料祿區處則劃定以包窠法意有在而挽近以來弊端層出公用漸縮而難支八包有名而無實公私之狼狽岌岌然有朝夕之虞以公用言之官耗罷後設立帽稅千隻之法每隻捧稅錢四十兩以爲節謝行公用之需而千隻未準之前一頂一釜齗以潛商不得潛出而一自癸卯靑布廛免稅帽二百隻許出於千隻內之後毋論元稅帽之准未准廛人免稅帽則李竇所在必出乃已免稅因此減縮公用每患不足其勢自不得不貸下官銀而關西之貸下今至四五萬兩廛人則每年坐得六千兩稅錢十年之間已食五六萬兩今當栅貨漸不如古之時元稅帽所出歲不過六七百隻而免稅帽之一向許出於千隻內者便是歲劃公貨白給廛人也若此不已則公用之耗縮更無可論而關西之貸下有加無減前頭之慮不知至於何境以八包言之在前燕利甚厚銀貨有裕且御衣襨次貿易包元定式外京鄕銀貨雜物盡歸於一行包窠故不患其未充今則銀貨騰貴入去數爻年減歲縮每當使行一行包窠十空八九之中各處公事包之越去者又多其窠故零星之銀貨雜物太半歸於此等別包而元定之八包終歸枵然主客之倒置飢飽之不均豈不萬萬痛迫也哉除非用一切之法申明定式永杜帽稅之橫出嚴防別包之濫越則公用無支繼之路而八包斷成樣之望矣且以賞銀言之大淸會典所載我國正官只是三十員而使行員額殆近四十故先以三使臣本院官生入於正官次以外司典裨將從職次充定三十之數呈單受賞而乃以定額受頒之賞銀私自出斂分給於初未入單者非但事體之苟簡況今八包空虛往來盤纏全靠於賞銀而又爲分割襲謬成例此亦爲釐弊之一端仍竊伏念中人之廁在衣冠之末者皆有料祿外此雲監之曆書作貢畵員寫字官外禆充額俱得蒙變通之典而惟此譯院官生以任使南北之人空帶八包之虛名擧皆顑頷不免爲聖世之窮民則其爲向隅之歎將復如何哉目今接濟之方非作貢取羸則無他萬全之策歲幣作貢事廛人雖不願而廛人外散在各所者俱願和賣不難收合而但辦得價本然後可以移買移買之價似不下十萬兩錢此非私力所可辦出而頃在戊寅年間朝家軫念彼地公用之難繼許貸四萬兩銀貨取其利剩俾作公用而以其餘剩年年報本十有七年之內盡爲收殺今亦依此例許貸十萬兩錢貨貿取本貢之散在各所者募得勤實人使之策應而以其剩餘一以爲報本之資一以爲聊賴之道則公貨無損而殘薄之官生庶可以穌醒其爲公私之辛孰有大於此者哉伏乞下詢廟堂亟賜變通事特蒙天恩敎以近來譯舌之凋弊豈可但以渠軍榮悴言關係不輕不可歇看此所以屢勤詢問必欲救益甚至有唐錢試可之擧矣其後大臣數遞本院都提擧在鄕他般好道理尙未講究渠輩必以爲朝廷之擧措始勤旋忽觀此上言此亦昨年詢問於渠輩者渠輩之中亦有携貳之論云爾則未知其十分其然而無論此條與他條可以保存樂業之方令該院論理回啓○司譯院啓言今此上言中上段雖以三條爲言其肯綮與精神專在於末端歲幣作貢一事此事之事面名色旣甚正當經久利益可保無弊只緣當初猶未詳該貢裏面錯認盡屬於廛人故昨年下詢時渠輩中携貳之論專由於此臣鍾秀春間筵席亦以事多妨礙爲達者蓋慮其侵奪廛人之利矣今始聞之則該貢之不屬于木廛者其數亦多而時貢人中遊手之買賣相傳者適皆自願和賣云故昨年爲携貳之論者今皆稱便已成萬口一辭則事面正當之外萬全無失手與久遠不生與利益之最優無出於此而渠輩以無麪不托辦價無路之故敢生倖之計至引戊寅前例爲言者極爲猥濫而況當國用枵然之時此事恐不可輕議許多公貨之貸下旣非在下之所敢仰請有無多少之酌量又非本院之所可與知則令廟堂稟處何如而公用之實弊事則公用銀之漸次耗縮至於關西貸下之已至四五萬兩者專由於靑布廛無稅帽之新出而到今廛人之蒙惠已久公貨之貸下漸多則此非永久可繼之道八包之實害事則公事包之有害於元包其爲侵貨奪利譬如利己則害人此虛則彼實必然之理昭然易知而近來公事包之歲增漸無限節立廛人之別包五千兩已是格外之惠此外包公事之逐歲增加專由於各衙門之籍公貿循穎私則渠輩所謂主客之倒置誠是哀矜之言而此後濫觴之弊亦難保其止於此數靑布廛人無稅帽及立廛人別包兩項事則旣出特恩自下雖不敢直請變通恐不可無裁酌久近漸次闊狹之道其餘別包公事則自今番節使行爲始嚴立科條一切禁斷有不可已分賞之謬規事則分賞之派及額外已成謬例者固亦爲額內人損失之一端而數旣零星事亦頊屑渠輩人事雖不足責猥越上徹誠極可駭而旣聞之後不可置之此後則會典所載元額數外賞賜銀毋得分執事自本院定式嚴飭大抵每使行三十定額彼中法文旣如此額外加數之不無弊端曾有入聞者臣等賤見則本以昨年左相所達一依元額之說爲是故今因額內外言端竝此附陳矣判付末端至及於他條保存之方臣鍾秀向來所達嶺南席子京作貢事亦得以畢其說席子本係歲幣中一種則移作本院貢物名色非但得宜而嶺民鉅弊已到渙散無餘之實狀聞見備矣證驗多矣只緣該邑之報本道本道之報備局上下相蒙全不以實致使許多嶺民之破家號注屢瀆天聽者終至抱冤而歸其爲損傷國體所關非細自備局爲先發關於該道道臣明査論報然後處之允合事宜伏惟上裁敎以近來上言率多猥雜而此上言則不待回啓措辭判下者向筵旣與卿有所酬酢大抵使於四方固難其才不辱君命尤難其人每令另擇差送意豈徒然而使臣雖得人以今譯舌之貌樣何以責金慶門李樞輩之事業乎脫有宣力之事其肯有能爲者乎此正非不爲卽不能若是而旣命救其弊旋又蔑其實則大非示信之義卿之諸條論列必有意見之料量者歲弊作貢事卿須於一兩日內上來與本院提擧及籌司有司貢市諸堂會于本司詳問便否於譯官巿民以爲指一決處後回啓之地其餘條件竝依回啓施行都民之重者曰貢人也曰市民也市民之凋弊亦莫甚焉通同發賣一款非不知渠輩之渴急而大臣筵奏亦出於爲民更令廟堂往復大臣以待其回其前見則且況六矣廛關係尤不輕立廛布廛之特恩越包出於不得已也回啓中漸次闊狹云云姑難輕議自朝家視之欲令安生樂業譯與市奚間以此意曉諭譯官等別包事則爲念商譯之失利前此飭敎何等嚴明則近果更爲生弊有此條陳乎卿於上來時査考備局文書如有不當冒越而冒越者當該堂上草記論罪此後則申加嚴飭俾有實效又敎曰向聞領府事之言已知其譯院事務之積滯方欲收拾之際卿乃代其代矣卿亦以從近考試已有筵奏見今日氣不至寒冷兼因本院釐弊一款有上來之命未及收拾者一竝收拾爲可又啓言司譯院前銜朴命淵上言以爲渠父司譯院前僉正致倫曾於己酉年隨往冬至使行時律曆淵源及儀象考成梅氏籌法全書律呂正儀等册各十七匣一百四十二本購得以來辛亥二月入納內閣之日渠父同官洪仁福亦以律曆淵源一秩同爲呈納矣昨年四月洪仁福則因本監提調陳達特蒙加資渠父所納各册比諸仁福卷帙旣多則洪仁福以此蒙賞而渠父未蒙一視之澤有此呼籲云矣洪仁福旣蒙加資之後朴致倫獨爲見㴜事涉斑駁稱冤無怪似當一體施以加資之典而事係干恩請上裁中部童蒙李壽鐵上言以爲渠祖命和丙午年倭館改建時監董畢役倭情巧黠欲增役價而命和與趙重明等呵責敎諭無弊訖工其時東萊府使李敬一狀請論賞備邊司回啓令本院施賞而止在前監董之譯官竝皆加資其後壬子年金健瑞等以修改亦爲加資乞蒙一視之澤云矣倭館修理監董官之論賞加資己成前例而壬子金健瑞等加資時命和則初無擧論年久之後到今稱冤難免猥屑請置之本院前銜趙益洙上言以爲其父重明丙午年倭館改建時與堂上譯官李命和監董依定限畢役前後監董之人竝蒙加資之典其父尙末蒙一視之澤有此呼籲云矣倭館監董修改之譯官加資已成院例而不可以其稱冤續續許施請置之竝從之